
«La fortaleza». Dramatúrgia: Lucía Carballal. Diàleg contemporani a partir d'El castillo de Lindabridis. Interpretació: Mamen Camacho, Natalia Huarte, Eva Rufo. Escenografia i vestuari: Pablo Chaves Maza (AAPEE). Il·luminació: Pilar Valdelvira (AAI). Disseny de so: Benigno Moreno. Vídeoescena: Elvira Ruiz Zurita. Text videoescena: Pablo Carballal. Ajudantía de direcció: Aitana Sar. Agraïments: Lola Luengo, Luis Sorolla, Marc Domingo Carulla, Fernando de Retes, Aurelia González. Una producció de la Compañía Nacional de Teatro Clásico. Direcció: Lucía Carballal. Compañía Nacional de Teatro Clásico. Festival Grec 2026. Teatre Lliure Gràcia, Barcelona. Del 9 al 10 de juliol 2026.
____________________________________________________
Brillant crònica del desemparament


És fàcil imaginar la sorpresa de la dramaturga i directora Lucía Carballal (Les Bàrbares, Los nuestros) quan des de la Companyia Nacional de Teatre Clàssic (CNTC) li van encarregar un text que dialogués amb la ben poc coneguda obra de Calderón de la Barca, El Castillo de Lindabridis. Es tracta d'una comèdia fantàstica en què una princesa viatja amb un castell volador a la recerca d’un marit que la faci reina després de la mort del seu pare. Cal celebrar el talent i l'habilitat de Carballal en aquest poderós i brillant exercici d’autoficció que parla del desemparament i de l'herència tant emocional com física, tant material com immaterial.


La fortaleza del títol és tant el castell volador de Calderón com el reducte emocional i professional que el pare de Carballal va crear a Múrcia després de divorciar-se, amb el consegüent allunyament dels fills i la mare, que vivien a Madrid. L'autora ho explica amb tres monòlegs consecutius de tres magnífiques actrius que van formar part de la CNTC.

El primer introdueix la història de la princesa, el relat personal de l’autora i unes humorístiques picades d’ullet sobre les exigències de la dicció del vers en les comèdies del segle d’or i està en mans d’una superba Eva Rufo. Al segon hi entra la història del pare i la seva passió per l'arquitectura, sense obviar la història de l'actriu i el seu camí des de la parla andalusa a la dicció castellana amb una no menys impressionant Mamen Camacho. I a la tercera, amb una també superba Natalia Huarte ja sota vestidures cortesanes, hi aflora el vers de l’original i canvia la gestualitat per romandre a la reflexió final sobre la relació amb el pare, que no és altra que el perdó. Quin goig de veure-les i escoltar-les! Quina bona direcció! Que bé que s’integra el relat en un espai escènic conceptual i matèric (Pablo Chaves Maza) i amb un cuidat espai sonor de ressons.
Santi Fondevila, ARA, 14 juliol 2026
Perdonar el pare


La Companyia Nacional de Teatre Clàssic (CNTC) ens té acostumats a jugar amb les obres del segle d’or per, més enllà de la fidelitat a l’original, oferir propostes que dialoguen entre el passat i el present. Aquesta vegada és Lucía Carballal qui parteix d'un text de Pedro Calderón de la Barca, El castillo de Lindabridis, i el capgira com un mitjó per convertir-lo en la seva història. Si bé La fortaleza es basteix molt lluny de l’obra inspiradora, l’habilitat de la dramaturga madrilenya no deixa el públic in albis, que acaba la funció coneixent l’argument, els entrellats i els problemes de la Lindabridis amb el pare i amb el germà.


Però La fortaleza va molt més enllà. A partir d’un rei que mor intestat, els fills, un príncep i una princesa, hauran de decidir qui es queda el regne. Aquesta premissa aparentment tan feminista per a l’època no ho és tant, ja que ella, a instàncies del germà, s’haurà de buscar un home que disputi el regne amb ell. I, per això, volarà en un castell pel món a la recerca d’aquest home que, al final, no li solucionarà res. El biaix de gènere que sol ser omnipresent al teatre clàssic, i que avui el qüestiona de base, és una carta que l’autora juga amb una destresa especial, atès que en el seu present aquest biaix continua vigent.

Carballal converteix el castell volador en els edificis que construïa el seu pare ja traspassat, un arquitecte prestigiós i un pare absent, en què no faltaven cap torre ni espitlleres. Aquestes fortaleses que va construir a Múrcia, on tenia la feina, són les que serveixen a l’autora per passar comptes amb ell, i acabar perdonant-lo, no perquè s’ho mereixi, sinó per sobreviure. I ho fa a través de tres actrius immenses, vinculades a la CNTC, que se succeeixen a l’escenari i que transiten entre el passat i el present d’una manera magistral. El text sobre les herències desitjades i les herències rebutjades està trenat d’una manera que aconsegueix que el públic se submergeixi en la història amb emoció.

La producció de la CNTC es va estrenar fa més de dos anys, però no ha estat fins ara que s’ha pogut recuperar perquè es presenti a Barcelona, per desig exprés del Festival Grec. Carballal també va aconseguir un bon èxit amb la comèdia Les Bàrbares, cosa que demostra el registre ampli que pot abordar l’autora d’aquest monument que ha passat volant pel Grec.

Magí Camps, La Vanguardia, 14 juliol 2026

